## L’IVF exposa en el Valencia Digital Summit els instruments financers que oferix per a impulsar les ‘startups’ de la Comunitat Valenciana

*** Gràcies al cofinançament de recursos del FEDER 2021-2027, l’Institut Valencià de Finances ha posat en marxa en 2024 diversos productes dirigits a finançar projectes innovadors i de base tecnològica
* Estos instruments permetran canalitzar més de 80 milions d’euros que contribuiran a reforçar i enfortir l’entramat mamprenedor en la Comunitat**

L’Institut Valencià de Finances (IVF) estarà present en la sèptima edició del Valencia Digital Summit (VDS) a on disposarà d’un estand en la zona expositiva des del qual informarà dels diferents productes financers que posa al servici de les *startups* de la Comunitat Valenciana.

D’esta manera, qualsevol interessat que visite el certamen durant els pròxims dies 23 i 24 d’octubre podrà acostar-se a l’estand de l’IVF en el qual personal tècnic d’este organisme els informarà sobre els instruments financers al seu abast.

Durant 2024, l’IVF ha posat en marxa una línia de préstecs participatius en coinversió  amb inversors privats i una línia de préstecs subordinats, les dos compten amb recursos procedents del Programa Comunitat Valenciana FEDER 2021-2027.

En concret, la línia de préstecs participatius, dotada amb 9 milions d’euros, es dirigix a finançar empreses de creació recent, en les quals es prioritza la innovació, a través de la coinversió juntament amb altres inversors privats.

D’altra banda, la línia de préstecs subordinats, que compta amb una suma total de 21 milions d’euros, té com a objectiu donar suport financer a les empreses que es troben en fase d’expansió, creixement o consolidació, i prestar especial atenció a projectes amb alta dosi d’innovació.

Igualment, també amb recursos del FEDER 2021-2027, l’IVF ha llançat la convocatòria del fons ‘Capital de risc per al creixement sostenible’, dirigit també a impulsar projectes innovadors amb alt potencial de creixement i internacionalització. Este nou instrument, dotat amb més de 25 milions d’euros, ha despertat gran interés entre el sector perquè s’han rebut 17 ofertes de gestores interessades a participar en la distribució d’estos recursos, amb un import total sol·licitat de 52 milions d’euros.

Amb tot, s’estima que estos tres instruments financers que es nodrixen de recursos de l’actual programa FEDER permetran canalitzar a la Comunitat Valenciana una suma total de més de 80 milions amb la participació d’intermediaris financers de capital de risc, i contribuir així a impulsar i enfortir l’entramat emprenedor.

**Panell VDS**

A més de disposar d’un estand informatiu, l’IVF protagonitzarà el dimecres 23 d’octubre a les 16:00 hores el panell ‘IVF, suport públic a la mamprenedoria i la innovació’, en el qual participaran el director general d’este organisme, Enrique Montes, i el cofundador i CFO d’Arkadia Space, Sergio Soler, qui a més d’exposar el projecte que desenrotlla esta companyia contarà la seua experiència com a beneficiaris del suport financer de l’IVF.

VDS, esdeveniment organitzat per Startup Valencia que celebra enguany la seua sèptima edició, se celebra a la Ciutat de les Arts i les Ciències i ha aconseguit consolidar-se com una de les trobades tecnològiques internacionals més destacades d’Europa.

Fecha: 21/10/2024